24 Januarie 2021 - Hoe gaan ek weet God praat met my in 2021? - 'N GEMEENTE IN AFRIKA VIR DIE HELE WÊRELD
24 Januarie 2021 - Hoe gaan ek weet God praat met my in 2021?
Deel 2 van ons 5 weke reeks:
5 belangrike vrae aan die begin van 2021.
Jy kan laas week se erediens oordenking hier sien:
Hoe gaan ek weet God is besig om met my te praat hierdie jaar?
Praat God een keer of praat Hy konstant op eenvoudige maniere? Praat Hy in bestemmings of in reise?
In vandag se erediens oordenking staan ons stil by die vraag oor hoe ek kan weet God is besig om met my te praat, en hierdie vraag is sentraal tot ons geloof in God. Dis so sentraal dat ons die tema ten minste een maal per jaar aanpak in ons gemeente tydens 'n erediens en Bybelstudie.
Dis so moeilike tema omdat daar so baie verwarring is. Elkeen van ons wil konneksie met God hê, en daarom was elkeen van ons al seker dat God met ons gepraat het. Ons wil graag glo dat God deel is van ons lewens, en daarom glo ons dat Hy ten minste al êrens met ons gesels het.
Vanoggend gaan ons ook gesels oor waarom mense dan glo dat God nie met hulle praat nie. Wat is die gevare daaraan gekoppel wanneer jy glo God praat nooit met jou nie, asook die gevare wanneer jy glo God praat heeltyd met jou.
Wat sê die Bybel oor die tema van konneksie met God? Hoe gaan jy weet God praat met jou in 2021? Begin by die vraag oor hoe God Homself aan jou gaan openbaar in 2021?
Ek gaan vandag by drie maniere stilstaan wat God Homself aan ons openbaar. Voordat ons daarna kyk, kom ons raak stil by God en bid saam:
Here, ons wil graag glo dat U besig is om met ons te praat. Ons wil graag weet dat daar konneksie tussen ons en U is. Kom leer ons om U teenwoordigheid meer in ons lewens te vind. Amen.
Voordat ek die drie maniere wat ons konneksie met God kan beleef verder verduidelik, wil ek eers hê dat ons 'n vraag moet beantwoord wat sentraal staan tot die smag na konneksie met God. Daardie vraag is, waarom sou God met ons wou praat in die eerste plek? Die een manier om daardie vraag te antwoord is om te sê dat God nie eintlik met ons praat nie. Dis gekoppel aan ons eie behoefte om 'n God te hê wat in beheer is in ons lewens. Dis 'n baie pessimistiese siening oor die saak.
Die tweede manier om daardie vraag te antwoord, is vanuit God se Woord. God se Woord leer ons dat Hy smag na 'n verhouding met ons omdat Hy ons wil gebruik om vir die wêreld Sy liefde in Jesus Christus te wys.
God is liefde. Soos die lied wat ons vanoggend saam gesing het.
Omdat God Sy liefde vir die wêreld deur ons wil wys, bou Hy sy konneksie met ons deur twee besonderse maniere wat ek vanoggend met jou wil deel. Elkeen van hierdie maniere is belangrik, maar die hoeveelheid verskillende maniere wat God met ons konneksie kan bou kan baie meer wees as hierdie drie wat ek vanoggend gaan noem.
Hierdie manier wat God konneksie bou met ons is ook die tema van vanoggend se tienerkerk. So as jy 'n tiener is, kan jy gerus na daardie video ook gaan kyk.
'n Openbaring is soos dit wat Jeremia beleef het in Jeremia 6. Hy begin deur te sê dat op 'n sekere tyd Hy vir God gesien het. Een van die maniere wat ons kan weet dat God met ons praat is dat Hy Homself vir ons wys, soos jy kan sien in hierdie teks.
Nog 'n plek in die Bybel waar ons sien dat God Homself vir mense wys, is in Openbaring 1, waar Jesus Homself dan vir Johannes wys. In albei hierdie gevalle gebeur daar iets belangrik wat ons kan help om God se konneksie met ons beter te verstaan.
En dit is dat die openbaring wat God van Homself wys, nie vir vermaak is nie, maar gekoppel is aan 'n spesifieke opdrag of 'n manier wat God daardie persoon wat die belewenis het wil gebruik of sien dat die persoon meedoen aan iets wat God vir die wêreld beplan. Met die roeping van Jeremia waarna ons sopas gekyk het, is dit gekoppel aan die vraag wat God het oor wie Hy moet stuur om Hom te gaan verteenwoordig. Jeremia is dan die een wat antwoord in vers 8: "Stuur my."
In Openbaring sien ons dat daardie spesifieke openbaring wat Jesus aan Johannes gee direk gekoppel is aan die roeping om iets te doen, in hierdie geval is dit om briewe te skryf vir sewe verskillende gemeentes.
God gaan Homself nie aan jou openbaar vir sommer net enige rede nie. Hy doen dit net vir diegene wat bereid is om 'n groot verskil te maak in die wêreld.
Indien jy God wil sien, en wil beleef in jou lewe, moet jy luister na die roepstem van God wat sê dat jy moet Sy liefde moet gaan wys vir ander. Baie mense sukkel om God te sien omdat hulle baie selfsugtig te veel in hul eie lewens kyk, en te min in die potensiaal van die wêreld wat smag na Sy liefde en teenwoordigheid.
Wil jy vandag vir God sien? Hou op om net in jou eie lewe te kyk. Kyk na die potensiaal in ander. Dan sal jy God sien op 'n hele nuwe manier.
God wil elkeen van ons gebruik om Sy liefde te verklaar maar meeste van ons te gefokus op ons eie behoeftes.
Sien God het 'n spesifieke plan vir jou, en dit wat Hy deur jou wil doen, en daardie plan verander nie skielik omdat jy sekere uitdagings het by die werk nie. God se planne vir ons verander nie net omdat ons tans 'n pandemie beleef nie. Ons moet net diep gaan soek vir wat Sy spesifieke planne vir ons elkeen is.
Wanneer jy net na God draai in jou tye van nood, maar nie ook in alle tye nie, mis jy uit op die Openbarings wat God vir jou het. Dan is dit maklik om te sê daar is nie 'n God nie. Ons weet egter dat die teendeel waar is. Daar is 'n God, maar jy moet ook weet dat jy Hom kan sien wanneer jy glo dat Hy jou wil gebruik om ander se lewens te verander.
Ons sien gereeld in die Bybel dat God mense roep deur iets te sê. Een so 'n voorbeeld is die roeping van Samuel in die boek van Samuel. Ons sien dat God dan vir Samuel op sy naam roep. Samuel dink dan elke keer wanneer Hy die stem hoor dat dit Eli, die priester is, wat hom roep. Dit is duidelik nie. Dis God. Eli kom agter dat God met Samuel praat en gee dan die opdrag aan Samuel om te sê: "Praat Here, U dienaar luister."
Die interessante van die teks is Eli se antwoord. Eli weet dat God praat met Samuel, maar hy weet ook dat daardie stem 'n baie persoonlike manier is wat God praat. God praat persoonlik met Samuel, en Eli, die ouer priester, weet dat Hy nie moet inmeng in hierdie gesprek nie.
God roep vir Samuel, nie vir Eli nie. In vandag se kinderkerk gesels ons juis oor hierdie tema. God roep kinders op hul name. Ons kan maar weet dat klein kindertjies God se stem kan hoor. Kan jy dalk dink aan 'n keer as kind toe jy God se stem gehoor het?
Wanneer God ons roep met Sy stem, is dit dan vandag gekoppel aan die Bybel. Ons bid oor dinge dat God met ons kan praat, maar die antwoord lê reeds in Sy Woord. Ons lees in Genesis dat God deur 'n Woord te spreek (praat) alles geskep het en georden het. In Spreuke skryf Salomo dat daar mag is in die manier wat ons praat. God praat deur te skep in ons lewens, om ook te herskep in ons lewens. Wanneer ek en jy net gefokus is op dit wat ons graag soek in die lewe en dit die nommer 1 rede vir konneksie met God is, wil ons nie regtig hê dat Hy in ons moet skep nie. Ons wil dan net hê.
Hierdie tweede teks wat ek nou aangehaal het is belangrik. Salomo sê dat daar mag in die tong is as 'n vermaning. God wil in ons skep, moenie dood oor jouself spreek en die konneksie breek nie.
Wanneer God ons roep om vir iemand spesifieks te sorg wat nie 'n maklike geaardheid het nie, is dit omdat Hy graag wil hê dat ons groei en Hom beter leerken. Wanneer ons dan dood spreek oor daardie situasie en sê dat ons nie kan nie, breek ons die konneksie.
Ek en jy mag nooit sê dat God ons nie vir iets roep nie. En as ons konneksie met God soek op 'n manier wat 'n getuienis dra, moet ons luister en Sy opdragte volg.
God roep jou ook vandag vir iets uniek. Hy roep jou op jou naam. Gaan, en doen wat Hy vra.
Ek wil vandag die voorbeeld van 'n legkaart gebruik om God se roeping en Sy openbaring aan jou te verduidelik, want albei het iets belangrik met mekaar in gemeen.
God roep nooit elkeen van ons om die volledige legkaart van Sy liefde te wees nie. Dit sal lei tot totale arrogansie. Hy roep ons elkeen om 'n stukkie te wees in Sy groter plan rondom enige saak. Hy openbaar Homself vir dieselfde redes.
Baie keer is ons die eerste stukkie in die legkaart. Baie keer is ons die tweede of die derde of wat ook al. Wanneer ons kies om nie die stukkie te gaan wees wat Hy ons roep of openbaar om te wees nie, gaan Hy iemand anders stuur om daardie stukkie te gaan wees.
Moenie dat dit met jou gebeur nie. Gaan wees jy die stukkie wat Hy jou roep om te wees. Gaan leef met 'n dringendheid om God se liefde aan die wêreld te verklaar, en vergeet van wat jy graag wil bereik in die Koninkryk.
Dalk sal jy God dan hoor in 2021. Dan sal jy kan sê: "Ja, ek het God gehoor in 2021." En dan die persoon vir wie jy dit sê uitdaag: "Kan ek jou vertel wat Hy in my lewe gedoen het."
Loflied: Lied 334:1
Jy kan vandag se loflied saam sing deur hier te kyk:
Donderdag 09:00/20:00 Lewendige gesprek op Zoom oor die vorige dag se Bybelstudie. Bespreek asb. by Ds Gerrit.